《钱子高举贤良中科寄贺子飞》
宋代·刘攽

当世英雄彀，连年伯仲贤。友于声竞爽，敌万智无前。

谠议天人际，驰辞日月边。会惊文得凤，真谓笔如椽。

万乘亲前席，诸生敢比肩。晚成无近器，妙选悉青钱。

济美高阳旧，传经韦氏专。公侯将必复，廊庙定谁先。

步武青云接，官曹画省联。轶群看赤骥，洵直想朱弦。

德赏今谁拟，才难古亦然。从容照棣萼，闻望已陶甄。

夏屋方隆栋，云樯稳济川。那令得贤颂，祇贵汉王渊。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。